b'\n_START_ARTICLE_\nGustaf G\xc3\xa4dda\n_START_PARAGRAPH_\nGustaf G\xc3\xa4dda (28. huhtikuuta 1871 Mustasaari \xe2\x80\x93 14. helmikuuta 1942 Vaasa) oli suomalainen poliitikko. H\xc3\xa4nen puolueensa oli Ruotsalainen kansanpuolue._NEWLINE_G\xc3\xa4dda toimi kansanedustajana maaliskuusta 1910 maaliskuuhun 1919. H\xc3\xa4net valittiin eduskuntaan viisiss\xc3\xa4 vaaleissa, 1910, 1911, 1913, 1916 ja 1917, Vaasan l\xc3\xa4\xc3\xa4nin etel\xc3\xa4isest\xc3\xa4 vaalipiirist\xc3\xa4. H\xc3\xa4n oli eduskunnan laki- ja talousvaliokunnan, pankkivaliokunnan, sivistysvaliokunnan, sotilasasiainvaliokunnan ja suuren valiokunnan j\xc3\xa4sen. Ennen kansanedustajuuttaan G\xc3\xa4dda oli vuosina 1904\xe2\x80\x931906 talonpoikaiss\xc3\xa4\xc3\xa4dyn edustaja Suomen suuriruhtinaskunnan s\xc3\xa4\xc3\xa4tyvaltiop\xc3\xa4ivill\xc3\xa4._NEWLINE_G\xc3\xa4dda oli presidentin valitsijamies vaaleissa 1931, 1937 ja 1940. H\xc3\xa4n vaikutti poliittisella urallaan my\xc3\xb6s Mustasaaren kunnallispolitiikassa. H\xc3\xa4n toimi kunnan kunnallislautakunnan ja kunnanvaltuuston j\xc3\xa4senen\xc3\xa4 sek\xc3\xa4 molempien puheenjohtajana. H\xc3\xa4n oli my\xc3\xb6s Suomenruotsalaisten kansank\xc3\xa4r\xc3\xa4jien j\xc3\xa4sen. Vuonna 1931 h\xc3\xa4nelle my\xc3\xb6nnettiin kunnallisneuvoksen arvonimi._NEWLINE_G\xc3\xa4dda syntyi maanviljelij\xc3\xa4perheeseen ja oli itsekin varsinaiselta ammatiltaan maanviljelij\xc3\xa4, jona h\xc3\xa4n toimi Mustasaaressa. H\xc3\xa4n ty\xc3\xb6skenteli my\xc3\xb6s Mustasaaren s\xc3\xa4\xc3\xa4st\xc3\xb6pankin kamreerina vuosina 1906\xe2\x80\x931913 ja konttorinjohtajana Lantmannabankenin Vaasan konttorissa vuosina 1914\xe2\x80\x931920. H\xc3\xa4n toimi my\xc3\xb6s maallikkotuomarina, lautamiehen\xc3\xa4._NEWLINE_G\xc3\xa4dda oli naimisissa kahdesti. H\xc3\xa4nen ensimm\xc3\xa4inen puolisonsa oli Maria Back, jonka kanssa h\xc3\xa4n avioitui vuonna 1891. Toisen kerran h\xc3\xa4n avioitui vuonna 1936 Sylvia Linnea Lindstr\xc3\xb6min kanssa. G\xc3\xa4dda kuoli helmikuussa 1942, 70 vuoden i\xc3\xa4ss\xc3\xa4.'